
         Այս երեկոյ, մեր Եկեղեցւոյ հայրերէն Ս. Ներսէս Շնորհալի Հայ-րապետ պիտի խօսի մեզի հետ՝ հոգեւոր զրոյցի մը եզակի ժամադ-րութեամբ, մեր ուշադրութիւնը սեւեռելով Քրիստոսի վրայ, իր հետ, իր իսկ բառերով բանալով այս խորհրդածութիւնը՝ «Սիրոյ կրակդ, որ աշխարհի վրայ ձգեցիր, թող բորբոքի մեր հոգիներուն մէջ. թող մեր սրտերուն խորհուրդները մաքրէ, քու գիտութեանդ լոյսը փայլեցնէ, մահուան քունէն մեզ արթնցնէ, եւ մեր միտքերը քեզմով բոցավառէ. որպէսզի օր ու գիշեր քեզի փառք տանք անդադար» (ԺԱՄԱԳԻՐՔ Արեւագալի եւ Հսկումի, էջ 131), մեր Փրկչին մշտական ու վերանորոգիչ ներկայութեան մէջ ապրելու եւ աճելու:
Ս. Ներսէս Շնորհալի Կիլիկիոյ Հռոմկլայ քաղաքի Ամենայն Հայոց Հայրապետութեան կայքէն, ծնած է Կիլիկիոյ Ծովք դղեակին մէջ, շուրջ 1100 թուականին եւ կոչուած Ներսէս Կլայեցի: Ան կը սերէր Ս. Գրիգոր Լուսաւորիչի տոհմէն, որ 4-րդ դարէն մինչեւ 12-րդ դար Հայ Եկեղեցւոյ եւ ազգին բազմաթիւ արժանաւոր զաւակներ պարգեւած էր: Ներսէս եւ եղբայրը՝ Գրիգոր Պահլաւունի նախ մեծցան Գրիգոր Վկայասէր Կաթո-ղիկոսի շունչին տակ, ապա յանձնուեցան Կիլիկիոյ նշանաւոր Սեաւ Լեռան Կարմիր Վանքի գիտնական առաջնորդ Ստեփանոս Մանուկ Վար-դապետի հոգեւոր եւ իմացական խնամքին, ուր Ներսէս աճեցաւ աստուա-ծաշնչական, իմաստասիրական, եկեղեցաբանական, կանոնագիտական, դաւանաբանական եւ երաժշտական գիտութեամբ եւ զարդարուեցաւ քրիստոնէական առաքինութիւններով: Երիտասարդ տարիքին կուսա-կըրօն քահանայ եւ ապա եպիսկոպոս ձեռնադրուեցաւ իր եղբօր ձեռամբ եւ հանդիսացաւ անոր անմիջական օգնականը: 1166 թուականին, Հռոմկ-լայի մէջ, Կաթողիկոս օծուեցաւ եւ վախճանեցաւ 1173 թուականին ու թաղուեցաւ դարձեալ Հռոմկլայի մէջ, Կաթողիկոս եղբօրը դամբանին մօտ:
Ան եղաւ հայ իշխաններու իրար-մերձեցման եւ համերաշխութեան ջատա-գով մը ու Հայ եւ Յոյն Եկեղեցիներու միջ-եկեղեցական յարաբերութիւն-ներու եւ ցանկալի միութեան անխոնջ ռահվիրայ մը՝ Յոյներէն եւս արժա-նանալով մեծ հիացմունքի եւ գովաբանութեան:
Իր կեանքը իմաստաւորեց քրիստոնէական սկզբունքներու բանիւ եւ գործով վկայութեամբ ու քերթողական եւ երաժշտական արուեստի թրթռացումով: Վարք Սրբոց-ը կը հաստատէ. 
«Անոր լեզուն գրաւիչ էր, եւ շրթունքներէն շնորհք կը ծորէր: Հեզ էր եւ քաղցրախօս, եւ կենցաղավարութեան մէջ փարելի: Խրատող, ուղղիչ, յանձանձիչ, կը գրաւէր մերձաւորները թէ հեռաւորները: Ամէնուն սիրելի, պատկառելի մեծերուն թէ փոքրերուն: Ճանչցուած էր որպէս հայրը բոլորին, ազնուագութ եւ բարեգորով:
Եթէ մէկը աղքատ էր եւ կարօտեալ, անոր կը դիմէր եւ կը լիանար: Եթէ մէկը նեղուած էր եւ հարստահարուած, անոր քով սփոփանք կը գտնէր եւ գործը կը կարգադրուէր: Տգէտը իր քով իմաստուն կը դառնար, մեղա-ւորը դարձի կուգար: Մոլորեալներուն առաջնորդ էր: Հիւանդներուն՝ հոգեւոր բժիշկ: Ամէնուն բարերար: Թշնամիներն անգամ բարութեամբ կը նուաճէր, եւ ամէնը սիրով իրեն կը յանկուցանէր» (էջ 598):
Ան հաւատացեալ ժողովուրդէն արդարօրէն Շնորհալի կոչուեցաւ, որովհետեւ իր մէջ խտացուց Հայ Եկեղեցւոյ լուսապայծառ հայրապետ-ներուն արժանիքներն ու բարեմասնութիւնները: Դարձեալ Վարք Սրբոց-ի վկայութեամբ՝ «Ան եղաւ պարծանքներու պսակը համօրէն Հայաստան-եայց հայրերուն, եկեղեցւոյ լուսաւոր առաջնորդ՝ ինչպէս Ս. Գրիգոր Լուսաւորիչը, բարեզարդ եւ կարգաւորիչ՝ ինչպէս Մեծն Ներսէսը, գրաւոր գործերով պայծառացուցիչ՝ ինչպէս Թարգմանիչները, եւ հրեշտակային վարքով օրինակ հանդիսացող հեռաւորներուն եւ մերձաւորներուն՝ ինչ-պէս Նարեկացին» (էջ 597):
            Ահա այս վկայութիւնն իսկ մեզի կը պարզէ սրբակեաց եւ բազ-մաշնորհ Հայրապետին կերպարը, երբ իր մէջ կը տեսնենք Հայ Եկեղեցւոյ բարեկարգիչը, հաւատացեալներուն հայրը, հոգեմտաւոր արժէքներու քարոզիչը եւ աղօթասաց վանականը: 
            Ս. Ներսէսի շնորհները փայլեցան մանաւանդ Հայ մշակոյթի ու մատենագրութեան մէջ: «Ներսէս Շնորհալի իբրեւ գրող պարծանքն է Արծաթի Դարուն: Ան ոչ միայն հոյակապ աստուածաբան էր, այլ նաեւ ընտիր բանաստեղծ: …Ան, ինչպէս իր ամբողջ կեանքը, նոյնպէս եւ իր գրիչը նուիրեց ժողովրդի օգտին, եւ միշտ նախընտրեց գրել պարզ լեզուով եւ դիւրըմբռնելի ոճով: Իր թողած հոգեւոր գրականութիւնը մշտակենդան եւ անմաշելի հարստութիւն մըն է մեր եկեղեցիին համար» կ՚ընդգծէ Հայ մատենագրութեան երախտարժան մշակներէն Նորայր Արք. Պօղարեան (Հայ Գրողներ Ե–ԺԷ Դար, էջ 234):
            Շնորհալիի բազմաբեղուն գրիչէն ծորած են առաջին չափածոյ Հայոց Պատմութիւնը՝ Վիպասանութիւն, տիեզերագիտական քերթուած մը՝ Յա-ղագս Երկնից եւ Զարդուց Նորա, Հին եւ Նոր Կտակարաններու տաղա-չափեալ պատմութիւնը՝ Յիսուս Որդի, 1144 թուականին Զանգի Իշխանին կողմէ Եդեսիոյ գրաւման նուիրուած դիմառնական ազգայնաշունչ գործը՝ Ողբ Եդեսիոյ, Կաթողիկոս ընտրութեան առթիւ խօսած Ատենաբանութիւն-ը, Կաթողիկոսանալէն անմիջապէս ետք հրապարակած Թուղթ Ընդհան-րական-ը, բազմաթիւ Ներբողներ, Խրատներ, Առակներ, Հանելուկներ, Սուրբերու Վարքեր, Մեկնութիւններ, Աղօթքներ՝ որոնց մէջէն ամենէն ժողովրդականն է Հաւատով Խոստովանիմ-ը, գրուած օրուան մը 24 ժամերուն աղօթելու համար, Տաղեր, Շարականներ եւ Գանձեր:
            Ներսէս Լամբրոնացի Շնորհալիի բազմարդիւն վաստակը կը խտացնէ սա կարճ սակայն այնքա՜ն բովանդակալից հաստատումին մէջ. «Անթիւ են անոր խօսած ճառերը եւ անդանդաղ մատներով կը գրէր»: Որքա՜ն բախտաւոր է Հայ Եկեղեցին, որ հակառակ մեր ժողովուրդին վիճակուած բազմաթիւ ջարդերուն եւ աքսորներուն ու մեր մատենագ-րական գանձերուն ճակատագրուած պէս-պէս հրդեհներուն եւ փճացում-ներուն, Շնորհալիի գրեթէ բոլոր գործերը անվնաս հասած են մեզի եւ մանաւանդ բարեզարդած ու ճոխացուցած մեր ժամագիրքն ու շարա-կանագիրքը, ծէսն ու դաւանանքը:
            Այս առաւօտ, Արեւագալի Ժամերգութեան ընթացքին, մեր շարա-կանագիրներէն մեծագոյնին՝ Ս. Ներսէս Շնորհալիի գրած եւ եղանակած շարականներով «նոր օրհներգութեամբ արարածներու Արարիչը օրհնա-բանելէ», «խաղաղութեան առաւօտը՝ Քրիստոսը գովելէ», «երկնայիննե-րուն հետ Սուրբ Երրորդութիւնը փառաւորելէ» եւ Աստուծոյ պարգեւած Երկինքի Արքայութեան ժառանգորդ դառնալու ձգտումը դրսեւորելէ ետք, երբ դարձեալ այս Մայր Տաճարի խնկաբոյր մթնոլորտին մէջ հոգեկան անդորրութիւն կը փնտռէինք, իր հետ դիմեցինք մեր Երկնաւոր Հօր. «Արժանի՛ ըրէ, Տէ՜ր, որ այս երեկոն խաղաղութեամբ եւ առանց փորձանքի անցընենք: ...Մեզ մխիթարէ՛ մեղքին պատճառած տրտմութիւններէն, եւ ուրախութի՛ւն շնորհէ՝ արդար գործերով, աղաչանքովը սուրբ Աստուա-ծածինին եւ բոլոր արդարներուն»: Եւ հիմա, որպէս անարժան զաւակները մեծ Հայրապետին եւ Կիլիկիոյ Ամենայն Հայոց Հայրապետական աստան-դական Աթոռին, Հռոմկլայէն Անթիլիաս կամրջումով մը, ականջալուր դառնանք 12-րդ դարէն եկող եւ ժամանակավրէպ չդարձող այն խրատա-կանին, որ Սուրբին առաջին կաթողիկոսական կոնդակէն՝ Թուղթ Ընդ-հանրական-էն կը բխի եւ մեզ Սատանային ուռկանէն դուրս բերելու ու մեր անձերը Աստուծոյ վերընծայելու կը հրաւիրէ՝ յատկապէս Մեծ Պահքի աղօթքի, ապաշխարութեան, խոկումի եւ ինքնաքննութեան այս իտէալա-կան քառասնօրեայ հանգրուանին: 
Ս. Ներսէս Շնորհալի, մեր բոլորին հայրը, այսօր եւս կը խօսի մեզի. մտիկ ընենք զինք եւ հետեւինք իր պատուէրներուն. «Բանանք խցուած ականջները՝ աստուածային ձայնը լսելու ճամբայ բանալով. հոտոտե-լիքները՝ թափուած Ս. Իւղին կնքումովը անմահութեան անուշահոտութ-իւնը հոտոտալու. ճաշակելիքները՝ կենաց հացին քաղցր ծարաւը ունե-նալու եւ անյագութեամբ յագենալու արդարութեամբ եւ իմաստութեամբ. լեզուները՝ որոնք Աստուծոյ փառքին եւ Անոր խօսքը լսողներու շինութեան համար եղած են, Տիրոջ հրամանին համաձայն նախ անձին եւ ապա ուրիշներուն սպասաւորելու՝ աղ ըլլալով նեխածներուն եւ լոյս՝ խաւա-րածներուն» (Թուղթ Ընդհանրական, էջ 35–36): 
Առաւել, յատկապէս ուշադիր ըլլանք լեզուն մաքուր պահելու հրա-մայականին մէջ. «Ձեր լեզուն Սատանայի գործիքի մի՛ վերածէք չար եւ դառն հայհոյանքներով, որոնցմով կ՚անարգուին թէ՛ հաւատքը, թէ՛ Հոգին, ե՛ւ Աւազանի մկրտութիւնը, ե՛ւ մկրտիչ քահանան, թէ՛ անձը եւ թէ՛ բերանը: ...Մի՛ տրտմեցնէք Աստուծոյ Ս. Հոգին այսպիսի զազրելի եւ աղտոտ խօս-քերով, որպէսզի չհեռանայ ձեզմէ Աստուծոյ Հոգին, որ ձեր մէջ բնակեցաւ Աւազանով, եւ անոր փոխարէն Սատանային հոգին մտնէ եւ բնակի ձեր սրտին մէջ» (Նոյն, էջ 129–30):
Եւ վերջապէս, մեր նոր սերունդին քրիստոնէական դաստիարա-կութեան նախանձախնդրութեամբ լեցուելու. «Բոլոր հաւատացեալնե-րուդ սա պատուիրանն ալ կու տանք, որ ձեր մանուկները Աստուծոյ երկիւղով սնուցանէք, խրատելով զանոնք, որ մանուկ տարիքէն ըլլան աստուածասէր, ողորմած եւ աղօթասէր: Աղօթք սորվեցուցէք անոնց եւ սաստեցէք որ աղտոտ խօսքերու եւ հայհոյանքներու չվարժուին, որով-հետեւ մանկութեան ժամանակ ծնողներու խրատը աւելի կը դրոշմուի մանուկներու մտքին մէջ անջնջելի կերպով, որու փոխարէն բարիներու վարձքը պիտի ընդունիք Տիրոջմէ» (Նոյն, էջ 130):
            Երբ 1700-Ամեակի շրջագիծին մէջ կը կատարենք այս խորհրդա-ծութիւնը, Ս. Ներսէս Շնորհալի Հայրապետի մէջ կ՚ընդգծենք մանաւանդ Հայ Եկեղեցւոյ հաւաքական աղօթական կեանքի Մեծ Բարեկարգիչը: Այս շնորհքի տարուան մէջ, երբ մեր Եկեղեցին կը գտնուի ինքզինք բարե-նորոգելու այլեւս անյետաձգելի անհրաժեշտութեան դիմաց, Շնորհալի Հայրապետի սրբացնող շնորհաձիր շունչը թող լեցնէ մեզ՝ աղօթքով եւ մեր մայրենի դարաւոր աւանդութիւններու հաւատարմութեամբ ու ժամանա-կակից մարտահրաւէրներու դիմակալութեամբ Հայ Եկեղեցին վերստին ընծայաբերելու Աստուծոյ՝ նոր գինին նոր տիկերու մէջ ամբարելու կո-չումին խոր գիտակցութեամբ (հմմտ. Մտ 9.17), դարձեալ Շնորհալիի երգակցելու՝ «Արթնցիր նոր ժողովուրդ, (քրիստոնէական անխորտակ հաւատքով նորոգուած Հայ ժողովուրդ), նոր երգ երգէ քեզ նորոգողին (Աստուծոյ). ալէլուիա» եւ աղօթակցելու՝ «Բարիքներ շնորհող, ամենուն հանդէպ առատաձեռն անմահ Տէր, կ՚աղաչենք, մեր հոգիներէն փարատէ՛ մշուշոտ եւ խաւարային խորհուրդները: Բանսարկուին թելադրած պատ-րանքներէն հեռո՛ւ պահէ մեզ, եւ շնորհէ՝ որ հաւատքով ապաւինինք ամե-նասուրբ Երրորդութեանդ՝ Հօրը, Որդիին եւ Սուրբ Հոգիին. այժմ եւ միշտ եւ յաւիտեանս յաւիտենից. ամէն»:
 
                    Նարեկ Ծ. Վրդ. Ալեէմէզեան

